CELEX: 
Language: lv
Date: 2018-04-26 00:00:00
Title: KOMISIJAS DELEĢĒTĀ REGULA (ES) …/.. ar kuru Deleģēto regulu (ES) Nr. 907/2014 groza attiecībā uz maksājuma termiņu neievērošanu un attiecībā uz izdevumu deklarāciju sagatavošanā piemērojamo maiņas kursu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Integrētās administrācijas un kontroles sistēmas (IAKS) satvarā dalībvalstīm ir jāievēro Regulas (ES) Nr. 1306/2013 75. panta 1. punktā noteiktie termiņi, kādos veicami maksājumi saņēmējiem. Kā noteikts Regulas (ES) Nr. 1306/2013 40. pantā, par maksājumiem, kas nav veikti minētajā termiņā, uz Savienības finansējumu pretendēt principā nav tiesību. Tomēr Komisija ir pilnvarota pieņemt deleģētos aktus, lai saskaņā ar proporcionalitātes principu atkāptos no šā noteikuma un padarītu šos izdevumus par atbalsttiesīgiem.
            
            
               Šā deleģētā akta mērķis ir attiecībā uz Eiropas Lauksaimniecības fondu lauku attīstībai (ELFLA) noteikt noteikumus, kas piemērojami saistībā ar maksājuma termiņa neievērošanu.
            
            
               Šā deleģētā akta mērķis ir arī skaidri noteikt, kāds maiņas kurss gadījumos, kad noteicošā diena lauksaimniecības nozaru tiesību aktos nav noteikta, būtu jāpiemēro katram maksājumam un atgūšanas darbībai, ko veikušas dalībvalstis, kuras neietilpst eurozonā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Šā deleģētā akta projekts tika iesniegts dalībvalstu pārstāvjiem un apspriests ar tiem KLP horizontālo jautājumu ekspertu grupas sanāksmē 2017. gada 20. oktobrī. Komisija uzklausīja ekspertu viedokļus un izskaidroja savu pieeju pakāpeniskiem samazinājumiem, kas piemērojami gadījumos, kad maksājuma termiņš nav ievērots.
            
            
               Saskaņā ar labāka regulējuma pamatnostādnēm (SWD(2015) 111 final, 19.5.2015.) deleģētās regulas projekts uz četrām nedēļām (08.02.2018.–08.03.2018.) tika publicēts Labāka regulējuma portālā, kurā notika projekta sabiedriskā apspriešana.
            
            
               3.DELEĢĒTĀ AKTA JURIDISKIE ASPEKTI
            
            
               Ar šo deleģēto aktu Deleģētajā regulā (ES) Nr. 907/2014 attiecībā uz IAKS aptvertiem lauku attīstības pasākumiem ievieš noteikumus par sistēmu, kā proporcionāli samazināmi starpposma izdevumi, kas neatbilst maksājuma termiņam. Visus izdevumus, kas radušies novēloti un pārsniedz 5 %, pirmajā un otrajā ceturksnī pēc maksājuma termiņa beigām būtu jāsamazina attiecīgi par 25 % un 60 %. Visi maksājumi, kas veikti vēl vēlāk un pārsniedz 2 %, būtu jāsamazina par 100 %.
            
            
               Turklāt 11. panta 2. punktā tiek pievienots noteikums par maiņas kursu, kas piemērojams darbībām, kurām noteicošā diena lauksaimniecības nozaru tiesību aktos nav noteikta. Šīm darbībām piemērojamajam maiņas kursam vajadzētu būt pirmspēdējam maiņas kursam, ko Eiropas Centrālā banka noteikusi pirms tā laikposma pēdējā mēneša, kurā izdevumi vai piešķirtie ieņēmumi deklarēti.
            
            
               4.IETEKME UZ BUDŽETU
            
            
               Finansiālā ietekme uz budžetu, kas saistīta ar noteikumiem par maksājumu termiņiem, varētu rasties, tikai sākot ar 2020. budžeta gadu. Tomēr iespējamo ietekmi nav iespējams izteikt kvantitatīvi.
            
            
               Nav paredzams, ka noteikumi par piemērojamo maiņas kursu radīs finansiālu ietekmi uz budžetu.
            
            
               KOMISIJAS DELEĢĒTĀ REGULA (ES) …/..
            
            
               (26.4.2018),
            
            
               ar kuru Deleģēto regulu (ES) Nr. 907/2014 groza attiecībā uz maksājuma termiņu neievērošanu un attiecībā uz izdevumu deklarāciju sagatavošanā piemērojamo maiņas kursu
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu
                  1
                un jo īpaši tās 40. pantu un 106. panta 6. punktu,
            
            
               tā kā:
            
            
               (1)Regulas (ES) Nr. 1306/2013 75. panta 1. punktā noteikts, ka integrētās administrācijas un kontroles sistēmas (IAKS) satvarā dalībvalstīm maksājumi atbalsta saņēmējiem jāveic konkrētā laikposmā. Kā noteikts Regulas (ES) Nr. 1306/2013 40. pantā, par maksājumiem, kas nav veikti noteiktajā laikposmā, nav tiesību pretendēt uz Savienības maksājumiem, un tāpēc Komisija tos nevar atlīdzināt. Attiecībā uz atbalstu, ko piešķir no Eiropas Lauksaimniecības fonda lauku attīstībai (ELFLA), minētie maksājuma termiņi tiks piemēroti no 2019. pieprasījumu gada. Tāpēc būtu jānosaka īpaši noteikumi, kas attiecas uz maksājumiem no ELFLA.
            
            
               (2)Ņemot vērā to, ka dažos gadījumos IAKS aptvertos ELFLA maksājumus dalībvalstis ir veikušas pēc 30. jūnija tāpēc, ka nācies veikt papildu pārbaudes, kas saistītas ar strīdīgiem pieprasījumiem, pārsūdzībām vai citiem juridiskiem strīdiem valsts līmenī, saskaņā ar proporcionalitātes principu attiecībā uz izdevumiem būtu jānosaka fiksēta robeža, par kuru mazāki maksājumi minētajos gadījumos nav jāsamazina. Turklāt gadījumos, kad šī robeža ir pārsniegta, Komisija būtu jāpilnvaro Savienības maksājumus proporcionāli samazināt atbilstoši reģistrētā maksājuma kavējuma ilgumam, lai finansiālo ietekmi proporcionāli pieskaņotu maksājuma kavējumam.
            
            
               (3)Komisijas Deleģētās regulas (ES) Nr. 907/2014
                  2
                5. pants paredz ar Eiropas Lauksaimniecības garantiju fondu (ELGF) saistītus noteikumus par mēneša maksājumu proporcionālu samazināšanu gadījumos, kad izdevumi ir radušies pēc maksājuma termiņa beigām. Attiecībā uz ELFLA izdevumu deklarācijas sagatavo un izdevumus atlīdzina reizi ceturksnī. Vienkāršības un efektivitātes labad būtu jānoteic, ka novēlotiem maksājumiem, kas atlīdzināmi no ELFLA, attiecībā uz katru ceturksni piemēro vienotu samazinājuma procentu.
            
            
               (4)Deleģētās regulas (ES) Nr. 907/2014 11. panta 2. punkts nosaka maiņas kursu, kas dalībvalstīm, kuras neietilpst eurozonā, izdevumu deklarāciju sagatavošanā jāpiemēro katram maksājumam vai atgūšanas darbībai. Taču dalībvalstu sagatavotajās gada izdevumu deklarācijās ietilpst summas, kas maksājumu aģentūras uzskaitē nav reģistrētas kā maksājums vai atgūšanas darbība, piemēram, piešķirtie ieņēmumi, kuri izriet no neatgūšanas finansiālajām sekām, kā tas norādīts Regulas (ES) Nr. 1306/2013 54. panta 2. punkta pirmajā daļā. Tāpēc būtu jānosaka maiņas kurss, kas piemērojams darbībām, kuras nav Deleģētās regulas (ES) Nr. 907/2014 11. panta 2. punktā minētās darbības.
            
            
               (5)Tāpēc Deleģētā regula (ES) Nr. 907/2014 būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Deleģēto regulu (ES) Nr. 907/2014 groza šādi:
            
            
               1)
                     regulas 5. panta nosaukumu aizstāj ar šādu:
            
            
               “Maksājuma termiņa beigu neievērošana attiecībā uz Eiropas Lauksaimniecības garantiju fondu”;
            
            
               2)
                     pēc 5. panta iekļauj šādu 5.a pantu:
            
            
               “5.a pants
            
            
               Maksājuma termiņa beigu neievērošana attiecībā uz Eiropas Lauksaimniecības fondu lauku attīstībai
            
            
               1. Attiecībā uz Eiropas Lauksaimniecības fondu lauku attīstībai (ELFLA) – atbilstīgi izņēmumiem, kas minēti Regulas (ES) Nr. 1306/2013 40. panta pirmajā daļā, un saskaņā ar proporcionalitātes principu – par izdevumiem, kuri radušies pēc noteiktā maksājuma termiņa, uz Savienības maksājumiem var pretendēt saskaņā ar nosacījumiem, kas paredzēti šā panta 2.–6. punktā.
            
            
               2. Ja izdevumi, kas radušies pēc Regulas (ES) Nr. 1306/2013 75. panta 1. punktā minētā termiņa, ir vienādi ar vai mazāki par 5 % no izdevumiem, kas radušies pirms minētā termiņa, starpposma maksājumus nesamazina.
            
            
               Ja izdevumi, kas radušies pēc Regulas (ES) Nr. 1306/2013 75. panta 1. punktā minētā termiņa, pārsniedz 5 % robežlielumu, visus turpmākos novēloti radušos izdevumus attiecībā uz Komisijas Īstenošanas regulas (ES) Nr. 908/2014* 22. panta 2. punktā norādītajiem laikposmiem samazina saskaņā ar šādiem noteikumiem:
            
            
               a) izdevumus, kas radušies no 1. jūlija līdz 15. oktobrim gadā, kurā beidzās maksājuma termiņš, samazina par 25 %; 
            
            
               b) izdevumus, kas radušies no 16. oktobra līdz 31. decembrim gadā, kurā beidzās maksājuma termiņš, samazina par 60 %;
            
         
         
            
               c) izdevumus, kas radušies vēlāk par tā gada 31. decembri, kurā beidzās maksājuma termiņš, samazina par 100 %.
            
            
               3. Atkāpjoties no 2. punkta, ja minētā punkta pirmajā daļā norādītais robežlielums nav ticis pilnībā izmantots maksājumiem, kas attiecībā uz N kalendāro gadu ir veikti ne vēlāk kā N+1 gada 31. decembrī, un robežlieluma atlikums pārsniedz 2 %, minēto atlikumu samazina līdz 2 %.
            
            
               4. Ja dažu pasākumu pārvaldībā rodas ārkārtēji apstākļi vai dalībvalstis min pamatotus iemeslus, Komisija piemēro citu grafiku, kas atšķiras no 2. un 3. punktā noteiktā, piemēro mazākus samazinājumus vai samazinājumus nepiemēro vispār. 
            
            
               5. Maksājuma termiņa ievērošanu pārbauda vienu reizi katrā finanšu gadā attiecībā uz izdevumiem, kas radušies līdz 15. oktobrim.
            
            
               Visus maksājuma termiņa pārsniegumus ņem vērā lēmumā par grāmatojumu noskaidrošanu, kas minēts Regulas (ES) Nr. 1306/2013 51. pantā.
            
            
               6. Šajā pantā minētos samazinājumus piemēro, neskarot secīgo lēmumu par atbilstības noskaidrošanu, kas minēts Regulas (ES) Nr. 1306/2013 52. pantā.
            
            
               ____________
            
            
               * Komisijas 2014. gada 6. augusta Īstenošanas regula (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.). ”;
            
            
               3)
                     regulas 11. panta 2. punktā pievieno šādu daļu:
            
            
               “Maiņas kurss, ko piemēro darbībām, kurām noteicošā diena lauksaimniecības nozaru tiesību aktos nav noteikta, ir pirmspēdējais maiņas kurss, ko Eiropas Centrālā banka noteikusi pirms tā laikposma pēdējā mēneša, attiecībā uz kuru izdevumi vai piešķirtie ieņēmumi deklarēti.”
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 26.4.2018
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 347, 20.12.2013., 549. lpp.
               
               
                  
                     (2)
                  
                        Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).